אתי עטייה

אתי חוה עַטִיָה (נולדה ב־12 בפברואר 1960) היא פוליטיקאית, חברת כנסת מטעם מפלגת הליכוד. עטיה נולדה בלוד למשפחה מיוצאי ג'רבה ולה שבעה אחים ואחיות. היא בעלת תואר ראשון במשפטים מהקריה האקדמית אונו, וכן תואר ראשון רב־תחומי במדעי החברה בהדגשת מנהל ציבורי ותואר שני במדע המדינה במגמת ביקורת פנימית וציבורית, שניהם מאוניברסיטת בר־אילן. ניהלה את לשכת מזכיר הארגון עובדי התעשייה האווירית הארצי, ומשנת 2015 ניהלה את מטה שר העבודה, הרווחה והשירותים החברתיים חיים כץ. בתקופה זו הייתה אחראית על תחומי הקצבאות ונושאי הביטוח הלאומי וצברה ניסיון בתחומי הרווחה והסיעוד. מאז 2019, ובמהלך המשבר הפוליטי בישראל הוצבה במקומות ה-20–23 ברשימת הליכוד לכנסת. הליכוד זכה ב-32–36 מנדטים ועטיה כיהנה כחברת הכנסת מטעמה. בכנסת ה-22 הייתה חברת ועדת הכספים. לקראת הבחירות לכנסת העשרים ושלוש, תמכה בח"כ גדעון סער במהלך הבחירות לראשות הליכוד, אך לאחר שזה הפסיד בהן לראש הממשלה בנימין נתניהו והקים את מפלגת תקווה חדשה נשארה עטיה בליכוד ונבחרה מטעם המפלגה לכנסת העשרים וארבע. בכנסת ה-23 הייתה יו"ר ועדת משנה לעידוד תעסוקה והכשרות מקצועיות, בכנסת ה-24 כיהנה בראש השדולה שהקימה למען האוכלוסייה הסיעודית הגריאטרית. לקראת הבחירות לכנסת העשרים וחמש, התמודדה בפריימריז בליכוד והגיעה למקום ה-35 ברשימה. בבחירות אלו זכה הליכוד ב-32 מושבים ועטיה לא נבחרה לכנסת. ואולם, ב-7 בינואר 2023, בעקבות הפסקת חברותה של השרה עידית סילמן בכנסת במסגרת החוק הנורווגי, חזרה עטיה לכהן בכנסת. באוגוסט 2020 אושר תיקון שיזמה בחוק שכר שווה לעובדת ולעובד, המחייב חברות גדולות (518 עובדים ומעלה) בדיווח שנתי על פערי שכר מגדריים, בפילוח לקבוצות עובדים דומות. על פי החוק החברות מחויבות בביצוע דו"ח פנימי מפורט שיהא זמין לעובדים לפי דרישה, וכן בפרסום חלק מהנתונים בדו"ח פומבי באתר האינטרנט שלהן. החוק נכנס לתוקפו ביוני 2022. בנובמבר 2021, במסגרת "חוק ההסדרים", חוקקה ביחד עם חה"כ חיים כץ את הצמדת קצבת הבטחת הכנסה בגיל פרישה, לגובה 70% משכר המינימום.[דרושה הבהרה] במרץ 2022 חוקקה דמי אבטלה מלאים ללא קיזוז למובטלים המשתתפים בהכשרות מקצועיות. ביוני 2022 חוקקה עם קבוצת חברי כנסת הוראת שעה להפחתת דמי ביטוח לאומי לסטודנטים ישראלים הלומדים במוסדות להשכלה גבוהה בחו"ל ולהשוות את סכום התשלום לסטודנטים הלומדים בישראל. ביוני 2022 חוקקה יחד עם חה"כ חיים כץ את חוק הבנקאות - קביעת תקרה לעמלת פתיחת תיק הלוואה לדיור בבנקים לגובה 360 שקלים. ביוני 2022 הצעת חוק שיזמה לשרותי רווחה לאנשים עם מוגבלות וסיוע אישי בקהילה נכנסה לספר החוקים בצמידות לחוק ממשלתי שרותי רווחה לאנשים עם מוגבלות. ביולי 2023 אישרה הכנסת את תיקון מס' 73 לחוק ההוצאה לפועל, שאותו יזמה עטייה, ובא להגן מפני עיקול של כספי סיוע להורים עצמאיים ולאוכלוסיות חלשות נוספות. בהמשך אותו החודש אושרה הצעת החוק שהגישה, החזר דמי נסיעה באמבולנס לחולה סיעודי ובעד חולה שנפטר. עטיה רווקה ומתגוררת ברמת גן. מדיה וקבצים בנושא אתי עטייה בוויקישיתוף אתי עטייה, באתר הכנסת אתי עטייה, ברשת החברתית פייסבוק אתי עטייה, ברשת החברתית אקס (טוויטר) אתי עטייה, ביישום טלגרם אתי עטייה, ברשת החברתית אינסטגרם אתי עטייה, באתר כנסת פתוחה אתי עטייה, באתר ערוץ הכנסת חזקי ברוך, ח"כ אתי חוה עטיה בראיון ראשון: החלום שלי הוא לסייע למוחלשים, באתר ערוץ 7, 9 בספטמבר 2020 ניצן צבי כהן, ‏ח״כ אתי עטיה ל׳דבר׳: ״החובה לפרסם פערי שכר מגדריים תביא לצמיחת המשק״, באתר דבר העובדים בארץ ישראל, 31 במאי 2022 חברת הכנסת חוה אתי עטיה, באתר הכנסת חיים לוינסון, חברי הכנסת החדשים בליכוד: יו"ר ועד עובדי רשות התעופה ולוביסטית מצליחה, באתר הארץ, 7 בפברואר 2019 ניצן צבי כהן, ‏פורסמו הנחיות למעסיקים לקראת יישום 'חוק שכר שווה' בין נשים לגברים, באתר דבר העובדים בארץ ישראל, 27 במאי 2021 גד ליאור, אושר בקריאה טרומית: קצבת הבטחת הכנסה לגמלאים תעלה במאות שקלים, באתר ynet, 13 באוקטובר 2021 ליאור, גד (2021-12-22). "אושר בטרומית: דמי אבטלה מלאים למשתתפי הכשרות מקצועיות לעוד שנה". Ynet. ארכיון מ-2023-05-16. נבדק ב-2023-05-16. ליאור, גד (2022-06-07). "אושר: סטודנטים ישראלים שלומדים בחו"ל ישלמו דמי ביטוח מופחתים". Ynet. ארכיון מ-2023-05-16. נבדק ב-2023-05-16. אושר לקריאה ראשונה בוועדת הכלכלה: עמלת הבנקים בגין פתיחת תיק משכנתא תוגבל לסכום של 360 שקלים, באתר הכנסת, ‏23 במאי 2022 (ארכיון) הצעת חוק שירותי רווחה לאנשים עם מוגבלות, התשפ"ב-2022, ד״כ 138, התשפ״ב, עמ׳ 308 (ארכיון) שלבי החקיקה של חוק ההוצאה לפועל (תיקון מס' 73), התשפ"ג-2023, במאגר החקיקה הלאומי באתר הכנסת שי שגב, אושר בכנסת: הגנה מפני עיקול כספי סיוע להורה עצמאי, באתר רגישות – הבית הדיגיטלי של מתמודדות ומתמודדים עם מוגבלויות בישראל, ‏2023-07-12 עיתון ישראל היום, באתר digital-edition.israelhayom.co.il (ארכיון)